Putin nderon 20 mijë të ekzekutuarit në Butovo në periferi të Moskës
Presidenti i Rusisë tha se rusët duhet të kujtojnë tragjedinë e viteve 1937-38
Presidenti rus Vladimir Putin përkujtoi më shumë se 20 mijë njerëz të ekzekutuar në një vend pranë Moskës gjatë terrorit stalinist në vitet 1937-38. Presidenti rus tha se ndër të pushkatuarit kishte njerëz tejet të njohur dhe me ndikim. Në një mot të vrejtur,Presidenti Putin vuri një kurorë me lule në kryqin qe nderon mbi 20 mijë viktimat e pushkatuara në Butovo, në pjesën jugore të Moskës. Zoti Putin tha se rusët duhet të kujtojnë tragjedinë e viteve 1937-38. Vjaçeslav Nikonov, nipi i Vyacheslav Molotovit, zyrtarit të lartë të kohës së Stalinit, i tha Zërit të Amerikës se kishte biseduar me gjyshin e tij rreth terrorit të madh. Ndërkohë që zoti Nikonov e dënon shtypjen komuniste, ai thotë se Molotovi dhe komunistët e tjerë, ndiheshin të justifikuar në atë kohë. Ndërkohë në Moskë, në përkujtimin e terrorit komunist, një organizatë e të drejtave të njeriut, vazhdoi leximin e emrave të terrorit komunist në qendër të qytet, para ish zyrave të Policisë Sekrete Ruse, përgjegjëse e terrorit të madh. Ndër aktivistët është edhe Lev Ponomarev, i cili thotë se në Rusi edhe sot ka të paktën 100, por ndoshta deri në 1 mijë të burgosur politikë. Zoti Ponomarev i tha Zërit të Amerikës se burgosja për arsye politike është vepër e atyre njerëzve, që vazhdojnë të besojnë në parimet e Çekës, organizatës së parë të sigurimit famëkeq rus. Zoti Putin vazhdon të flasë me respekt për Çekën dhe KGB-në, ku edhe sherbente si agjent. Çeka u transformua në vitin 1922 në NKVD, e cila ishte përgjegjëse për terrorin e madh. Ndërsa më pas KGB-ja mbajti burgje sekrete deri sa u shpërbë Bashkimi Sovjetik. Ky vit shenon 70 vjetorin e terrorit të madh. Një anketë nga Qendra Ruse për Opinionin Publik tregon se 44 përqind e popullsisë nuk kanë njohuri për atë periudhë të historisë. Por vetëm dy përqind janë dakord se shtypja ishte e justifikueshme. //iç//